
Acatistul tuturor Sfintilor Romani -Alcătuit de Cuviosul Ghelasie 
Gheorghe şi Fratele Valerian Dragoş Pâslaru de la Sfânta Mănăstire 
Frăsinei 


Dan Zamisnicu <dzamisnicuOyahoo.ro> 


Acatistul Tuturor 
Sfinţilor Români 


Alcătuit de Prea Cuviosul Ghelasie Gheorghe şi Fratele Valerian 
Dragoş Pâslaru de la Sfânta Mănăstire Frăsinei Tipărit cu binecuvântarea 
Inalt Prea Sfințitului f SERAFIM Mitropolitul Germaniei 


Prăznuire în Duminica a doua după Pogorârea Sf. Duh (Rusalii) 
După obişnuitul început, se zice: 
Troparul, glasul 3 


Ca pe nişte sfeşnice înțelegătoare ale Soarelui Celui Neapus, în cântări 
vă lăudăm, că luminători sunteţi nouă, celor din întunericul necunoştinţei, ca 
prin rugăciunile voastre necontenite să se mântuiască şi sufletele noastre. 
Condacul 1 Taina moştenirii din Părinți şi neam este taina menirii ce 
fiecare o are în Propriul său chip, şi fericiți sunteți voi, 4 Sfinţilor, care cu 
împodobire aceasta aţi împlinit şi aşa v-aţi făcut sfinţenia pământului şi 
neamului: 


Bucuraţi-vă, Sfinților, altarele şi închinarea de neam şi pământ românesc! 


Icosul 1 


Altarele lumii sunt locurile şi moaştele celor ce au fost cu adevărat 
închinătorii sfinți ai lui Dumnezeu şi aşa au rămas înrudirea cu un neam şi 
un pământ, într-o unire ce nu se mai poate despărți. 


Bucuraţi-vă, Sfinţilor, altarele vii de închinare; 
Bucuraţi-vă, Sfinţilor, care şi locurile aţi sfintit 


Bucuraţi-vă, Sfinţilor, care şi pe pământ locaş v-aţi făcut; 
Bucuraţi-vă, lauda de cinste a unei meniri; 


Bucuraţi-vă, lucrarea de taină a unei moşteniri; 

Bucuraţi-vă, talanții unui anume chip; 

Bucuraţi-vă, seminţe pentru o anumită țarină; 

Bucuraţi-vă, cei aleşi cu o legătură sfântă; 

Bucuraţi-vă, legământ de veşnică unire; 

Bucuraţi-vă, unire ce nu se mai poate despărți; 

Bucuraţi-vă, Sfinţilor, în pomenirea din neam în neam; 

Bucuraţi-vă, Sfinților, altarele şi închinarea de neam şi pământ românesc! 
Condacul 2 


Ce minunat este să te naşti din Sfinți Părinți, să moşteneşti virtuțile lor, 
să viețuieşti unde au osemintele sfinte, să duci mai departe închinarea de: 
Aliluia! 


Icosul 2 


Lumea nu este împărțită de taina Părinților şi neamului şi nici de un 
anume pământ strămoşesc, ci de stăpânirile pătimaşe, ce distrug tocmai 
altarele cele sfinte. 


Bucuraţi-vă, Sfinților Părinţi, taină dumnezeiască; 
Bucuraţi-vă, Părinţi, naştere de Viaţă; 

Bucuraţi-vă, Părinți, arătarea Chipului lui Dumnezeu; 
Bucuraţi-vă, Părinţi, locaş de altar; 

Bucuraţi-vă, Părinţi, închinarea dumnezeiască; 
Bucuraţi-vă, aleşii pământului; 

Bucuraţi-vă, legământul Făgăduinţei; 

Bucuraţi-vă, înrudirea făpturilor; 

Bucuraţi-vă, înrudirea şi temelia vieţii; 

Bucuraţi-vă, înrudirea ce preface firea; 

Bucuraţi-vă, taina însăşi a Veşniciei; 

Bucuraţi-vă, Sfinţilor, altarele şi închinarea de neam şi pământ românesc! 
Condacul 3 


Aşa, Sfinților ai acestui neam şi pământ românesc, cu cinstirea 
cuvenită vă sărbătorim şi în pomenirea voastră şi noi ne oglindim, în 
închinarea cea mare de: Aliluia! 


Icosul 3 


Din vremurile cele de demult, de la primul Părinte al acestui neam, vouă, 
tuturor celor ce aţi sfințit acest pământ, vă aducem şi noi multumirea cea 
binecuvântată. 


Bucuraţi-vă, Sfinţilor, de la începuturile acestui neam; 
Bucuraţi-vă, Sfinţilor, de pe acest pământ; 
Bucuraţi-vă, Sfinților, înrudiți cu plămădirea lui; 
Bucuraţi-vă, cei născuți pe aceste meleaguri; 
Bucuraţi-vă, cinstiți moşi şi strămoşi; 

Bucuraţi-vă, părtaşii sfintei moşteniri a locului; 
Bucuraţi-vă, cei înscrişi cu menirea acestuia; 
Bucuraţi-vă, cei ce aţi luat jugul acestei țări; 
Bucuraţi-vă, cei ce aţi luat crucea anume însemnată; 
Bucuraţi-vă, cei ce aţi trecut pe drumurile noastre; 
Bucuraţi-vă, lucrătorii mântuirii neamului românesc; 
Bucuraţi-vă, Sfinţilor, altarele şi închinarea de neam şi pământ românesc! 
Condacul 4 


Pământ bun al seminţelor bune fiind acest neam, a crescut pe mulți plăcuţi ai 
lui Dumnezeu, ca să fie făclii nestinse, în cântarea de: Aliluia! 


Icosul 4 


Incă şi din alte părți mulți aţi venit, sfinţilor, să vă  odihniţi sfintele voastre 
moaşte în acest pământ binecuvântat, făcându-vă comori de mare preţ. 


Bucuraţi-vă, Sfinților de la început de veacuri; 
Bucuraţi-vă, Sfinţilor daco-romani; 

Bucuraţi-vă, Sfinților români; 

Bucuraţi-vă, Sfinţilor de prin peşteri şi sihăstrii; 
Bucuraţi-vă, Sfinţilor din sate şi cetăţi; 

Bucuraţi-vă, Sfinților, slujitori împărăteşti; 

Bucuraţi-vă, Sfinților, slujitori la altare; 

Bucuraţi-vă, Sfinţilor, ostaşi şi căpetenii de oşti; 
Bucuraţi-vă, Sfinților din dregătorii şi cinste; 
Bucuraţi-vă, Sfinţilor în smerenie de taină; 

Bucuraţi-vă, Sfinților, plăcuții de inimă ai lui Dumnezeu; 
Bucuraţi-vă, Sfinților, altarele şi închinarea de neam şi pământ românesc! 
Condacul 5 


Cum să vă numim pe voi, o, sfinților ai acestui pământ şi neam, cum 
să vă aducem cinstirea noastră şi multumirea care vi se cuvine, decât prin 
cântarea de: Aliluia! 


Icosul 5 


Pomenirea noastră să fie fără micşorarea vreunuia; vouă, celor rămaşi în 
amintire, sau încă tăinuiţi, ori sub negurile vremurilor, tuturor vă aducem 
sărbătorirea noastră. 


Bucuraţi-vă, cinstitorilor de Dumnezeu din vechime; 


Bucuraţi-vă, drepţilor de demult; 

Bucuraţi-vă, primilor propovăduitori apostoleşti; 
Bucuraţi-vă, primilor mucenici; 

Bucuraţi-vă, primilor sihaştri doritori de marea duhovnicie; 
Bucuraţi-vă, primilor monahi, stareți şi duhovnici iscusiți; 
Bucuraţi-vă, primilor arhierei şi preoți ai Bisericii; 
Bucuraţi-vă, ctitori de mănăstiri şi biserici; 

Bucuraţi-vă, apărători şi luptători cu stăpânirile vrăjmaşe; 
Bucuraţi-vă, domnitori încununați cu sfințenia; 
Bucuraţi-vă, toţi sfinţii înscrişi pe acest pământ; 
Bucuraţi-vă, Sfinților, altarele şi închinarea de neam şi pământ românesc! 
Condacul 6 


Nici unul, numiţi sau tăinuiţi, de la cel mai de jos până la cel mai de sus, nu 
sunteți în uitare, ci cu toții în cântarea de: Aliluia! 


Icosul 6 


Şi aşa, sărbătorirea noastră să fie deodată pentru toţi, cu fiecare în parte şi a 
celorlalţi, ca o preasfântă adunare a iubirii dumnezeieşti. 


Bucuraţi-vă, mucenicii din Tomis; 
Bucuraţi-vă, Macrobiu, Lucian şi Dasius; 


Bucuraţi-vă, Argeu, Narcis, Marcelin şi Filius episcopul; 


Bucuraţi-vă, Niceta ierarhul, Ermil şi diaconul Stratonic; 

Bucuraţi-vă, Bretanion, Casian şi Gherman; 

Bucuraţi-vă, Efrem, Montanus preotul şi soția sa Maxima; 

Bucuraţi-vă, Irineu, Lupus şi Silvan; 

Bucurați-vă, Chiril, Chindeas, Tasius şi Sava; 

Bucurați-vă, Dadas, Pasicrate şi Valentin din Durostorum; 

Bucuraţi-vă, Iulian, Nicandru, Isihie, Emilian şi Secundus; 

Bucuraţi-vă, Atalos, Kamasis, Filip şi Zoticos; 

Bucuraţi-vă, Sfinților, altarele şi închinarea de neam şi pământ românesc! 
Condacul 7 


Pomelnicul cel sfânt străluceşte încă cu cei ce aţi rămas mai jertfelnici, 
pentru grabnicul ajutor în nevoile noastre, ale celor ce cântăm: Aliluia! 


Icosul 7 


Chiar veniţi de peste hotare, v-aţi înrudit cu neamul de aici şi v-aţi unit cu 
menirea de taină de pe acest pământ. 


Bucuraţi-vă, Apostole Andrei şi următorilor apostoleşti; 
Bucuraţi-vă, Cuvioasă Paraschiva, Muceniţă Filofteea şi Teodora; 
Bucuraţi-vă, Martirilor din Ardeal, Visarion, Sofronie şi Oprea; 
Bucuraţi-vă, Arhiereilor lorest şi Sava şi Iosif maramureşeanul; 


Bucuraţi-vă, loan de la Suceava şi neînfricaților Brâncoveni; 


Bucuraţi-vă, domnitorilor Matei Basarab şi Ştefan cel Mare; 

Bucuraţi-vă, Dimitrie cel Nou şi Nicodim cel Blând; 

Bucuraţi-vă, loan de la Prislop, Paisie şi loan de la Neamţ; 

Bucuraţi-vă, Antonie de la Iezer, Neofit din Stânişoara şi Daniil Sihastrul; 
Bucuraţi-vă, Arhiereilor Leontie, Nifon, Calinic, Ghelasie şi Antim Ivireanul; 
Bucuraţi-vă, toţi cei ştiuţi şi neştiuţi; 

Bucuraţi-vă, Sfinților, altarele şi închinarea de neam şi pământ românesc! 
Condacul 8 


Cinstirea noastră adusă vouă, Sfinților plăcuţi ai lui Dumnezeu, să nu fie 
umbrită de rugămințile noastre, ale celor aflați în necazuri şi nevoi, şi aşa 
împreună să cântăm: Aliluia! 


Icosul 8 

O, voi, Sfinţilor iubitori de Dumnezeu, ați rămas înscrişi în acest neam şi 
pământ şi aşa ați unit pământul cu cerul, plinind marea taină a Intrupării lui 
Hristos. 

Bucuraţi-vă, împlinirea tainei celei dumnezeieşti; 

Bucuraţi-vă, stâlpii ce sprijină cerul; 

Bucuraţi-vă, mărgăritarele din țarină; 

Bucuraţi-vă, comorile cele nestricate; 


Bucuraţi-vă, izvoarele de apă vie; 


Bucuraţi-vă, hrana Cuvântului dumnezeiesc; 


Bucuraţi-vă, băutura Preasfântului Duh; 

Bucuraţi-vă, grăirea cea binecuvântată; 

Bucuraţi-vă, sfatul de mare înțelepciune; 

Bucuraţi-vă, povăţuirea iscusită; 

Bucuraţi-vă, alegerea doar a celor bune; 

Bucuraţi-vă, Sfinților, altarele şi închinarea de neam şi pământ românesc! 
Condacul 9 


Știindu-vă pe voi temelia de piatră a acestui neam, şi noi, deşi nevrednici, 
moştenitorii tainelor voastre suntem, prin care cântăm: Aliluia! 


Icosul 9 


Este mare bucuria noastră, avându- vă pe voi apărători şi ajutători în toate 
nevoile, că necontenit la Hristos mijlociţi şi mântuirea noastră. 


Bucuraţi-vă, cei binecuvântați de Dumnezeu; 
Bucuraţi-vă, aleşii dintre fiii oamenilor; 
Bucuraţi-vă, cei mai curaţi cu sufletul; 
Bucuraţi-vă, cei mai curățiți cu trupul; 
Bucuraţi-vă, cei mai înțelegători cu mintea; 
Bucuraţi-vă, cei mai simţitori cu inima; 
Bucuraţi-vă, cei mai înţelepţi cu duhul; 


Bucuraţi-vă, cei mai plini de cuvântul Evangheliei; 


Bucuraţi-vă, cei mai râvnitori de cele bune; 

Bucuraţi-vă, cei mai lucrători ai duhovniciei; 

Bucuraţi-vă, cei mai iubitori de Dumnezeu; 

Bucuraţi-vă, Sfinților, altarele şi închinarea de neam şi pământ românesc! 
Condacul 10 


Prin icoanele voastre cele sfinte şi noi ne descoperim propriul chip, şi ne 
oglindim atât virtuțile, cât şi slăbiciunile, şi aşa cântăm: Aliluia! 


Icosul 10 


Fericiţi sunteţi cu adevărat că vă avem rugători către Dumnezeu şi grabnici 
miluitori în toate nevoile şi necazurile, ce adesea ne copleşesc. 


Bucuraţi-vă, sfinților, întăritori în credință; 
Bucuraţi-vă, povăţuitori în toate căile vieții; 
Bucuraţi-vă, părinţi cu braţe preaiubitoare; 
Bucuraţi-vă, mucenicie cu mărturisire neînfricată; 
Bucuraţi-vă, cuvioşie de îngeri trupeşti; 
Bucuraţi-vă, smerenie ascultătoare; 

Bucuraţi-vă, smerenie iubitoare; 

Bucuraţi-vă, luarea greutăților peste fire; 
Bucuraţi-vă, ducerea poverilor celor slabi; 


Bucuraţi-vă, tămăduirea de boli şi neputinţe; 


Bucuraţi-vă, îmblânzirea tuturor răutăților; 
Bucuraţi-vă, Sfinţilor, altarele şi închinarea de neam şi pământ românesc! 
Condacul 11 


Pomenirea voastră, sărbătorile praznicelor cuvenite, locurile unde v-aţi 
nevoit şi aţi lucrat, unde acum vă odihniţi sfintele moaşte, toate sunt şi 
cântarea noastră de: Aliluia! 


Icosul 11 


Comori de mare preţ ne sunteți, moşteniri preasfinte din neam în neam, 
frumuseți de mare podoabă ale Bisericii noastre româneşti. 


Bucuraţi-vă, comorile pământului românesc; 
Bucuraţi-vă, luceferi ai luminii lui Hristos; 
Bucuraţi-vă, pomi cu roadele vieţii nemuritoare; 
Bucuraţi-vă, râuri cu ape tămăduitoare; 
Bucuraţi-vă, uşile pământului spre cer; 

Bucuraţi-vă, porțile cerului spre pământ; 
Bucuraţi-vă, altarele pe care a coborât Dumnezeu; 
Bucuraţi-vă, altarele pe care mereu coboară Hristos; 
Bucuraţi-vă, rugăciuni neîncetate; 

Bucuraţi-vă, mijlociri nenumărate; 


Bucuraţi-vă, sfinţii noştri cei mai de aproape; 


Bucuraţi-vă, Sfinților, altarele şi închinarea de neam şi pământ românesc! 
Condacul 12 


Biserică luptătoare aţi rămas şi Biserică biruitoare în cer v-aţi făcut, iar prin 
voi şi noi, fiii de jos, ne naştem, creştem şi ne împlinim, în cântarea de: 
Aliluia! 


Icosul 12 

Aşa, nădejdea mântuirii noastre ne-o păstrăm şi prin voi credința ne-o 
întărim şi cu îndrăznire spre Hristos alergăm, unde sunteți acum adunați cu 
toții. 

Bucuraţi-vă, sfinților noştri de neam şi rudenie; 

Bucuraţi-vă, moşilor şi strămoşilor sfinţi; 

Bucuraţi-vă, pomenirea mărturiilor străbune; 

Bucuraţi-vă, chipuri neşterse de vremi; 

Bucuraţi-vă, nume păstrate cu grijă; 

Bucuraţi-vă, icoane de pururea închinare; 

Bucuraţi-vă, sfinte moaşte, altare vii; 

Bucuraţi-vă, morminte, biserici de suflet; 

Bucuraţi-vă, morminte, inimi ce bat în odihnă; 

Bucuraţi-vă, întipărirea veşniciei în pământ; 

Bucuraţi-vă, nemurirea din neam în neam; 


Bucuraţi-vă, Sfinților, altarele şi închinarea de neam şi pământ românesc! 


Condacul 13 


Sfinților toți, de neam şi pământ românesc, pomenirea voastră ne este 
sărbătoare şi bucurie, dar şi rugăminţi pentru ţara aceasta şi pentru noi, cei 
în nevoi, ca să cântăm cu glas mare: Aliluia! (de trei ori) 


Apoi se zice iarăşi Icosul 1 şi Condacul 1 


